আরবি-ফারসি শব্দ বাঙালি হিন্দুর কাছে ধরা দিল তার ঐতিহাসিক পরাজয়ের ভগ্নস্তূপে বিজাতীয় ঔদ্ধত্যের নিশানরূপে। উনিশ শতকে হিন্দু-জাতীয়তাবাদের উত্থান সে পরাজয়কে চিহ্নিত করেছিল বেশ দক্ষতার সাথে। তাই সৃষ্টি হলো এক অমোচনীয় ক্ষত তার ঔপনিবেশিক মর্মে। একই সঙ্গে ধর্মের গভীরে। পূজা-অর্চনা বা কৃত্য-সম্পাদনায় এ ভাষার প্রয়োগ যবনের গৃহে জলপানের মতো। অন্নপাপ যথা। প্রায় এমনই ফতোয়া মিলবে ভবানীচরণ বন্দ্যোপাধ্যায়-রচিত কলিকাতা কমলালয়-এ। ক্রমান্বয়ে এ পাপ প্রসারিত হলো সামাজিক ও রাজনৈতিক জীবনে গ্লানির আকারে। এই গ্লানি থেকে মুক্তির আকাঙ্ক্ষা, অতীতের কাল্পনিক বিশুদ্ধতার হাতছানি তাকে নিয়ে দাঁড় করাল বৈদিক যুগে।